Document ID: /roh_data/filtered/fineweb-2-filterrobots_roh.jsonl.gz/48406

«Charischma mamma, entant che ti cumenzas tes ultim viadi vers mes char bab trapassà, vi jau dir be insatge: grazia. Grazia per tia amur e tes sacrifizi per nossa famiglia e per tut las naziuns che ti has servì en tut quests onns», ha ditg Charles III. El sappia che la mort da sia mamma provocheschia in grond cordoli en ses pajais ed en il rest dal mund. Ed el partia questa malencurada.
En ses pled en la televisiun ha il nov retg britannic renovà l’empermischun che sia mamma aveva fatg da metter sia vita en il servetsch dal pievel. El empermettia da respectar la constituziun, uschia sco che la regina sezza haja fatg cun gronda premura. Ses titel ch’el ha gì enfin ussa ha Charles surdà uffizialmain a ses figl William ch’è uschia daventà il nov prinzi da Wales. Queen Elizabeth II è morta ier cun 96 onns.